Preek – Jesaja 40:27-31; lees Jesaja 40
Hier staan julle dan, broers, om na jare van onderrig by die huis, by die skool en in besonder in die kerklike kategese openlik julle geloof te bely. Dit is altyd 'n besondere mylpaal in enige jong gelowige én sy ouers se lewe. Julle, en ons almal, mag met dankbaarheid terugkyk na die jare waarin die Here julle gevorm en gelei het om tot hierdie besluit te kom. Die Here ontvang vandag in die openbaar die persoonlike antwoord wat hy negentien, twintig jaar gelede by julle doop alreeds wou hoor. En nou verder!
Broers, wanneer julle vanoggend julle geloof hier in die openbaar bely, dan doen julle dit nie met die oog op julle swak menslike natuur en die soms moeilike omstandighede waarin julle mag verkeer nie. Natuurlik is elkeen van ons onsself deeglik bewus van ons swakheid, maar dit is nie waarop ons fokus nie. Ons glo naamlik in die Skepper van hemel en aarde, en Hy maak ons swakheid sy probleem. Hy kán ook ons swakheid sy probleem maak – dít is die bemoedigende boodskap! As jy daarom swak is, as jy dreig om af te dwaal of om sig te verloor op die pad wat die Here met jou stap, as jy nie meer krag het om verder te gaan nie, vlug dan na die Almagtige Skepper toe! Broers en susters, laat ons daardie opening in ons siel hê, laat ons oopstaan vir die Skepper van hemel en aarde. Ons kan so besig wees met die dinge van elke dag en met die sorge van die lewe, dat ons nie meer tyd kry om onsself vir Hom oop te stel nie, dat ons nie meer tyd kry om na die hemel op te kyk en die asemrowende sterrestelsel te bekyk nie. Wie van ons neem nog die tyd om op 'n helder aand buitentoe te gaan, op te kyk, en die hemelruim te aanskou? Wie van ons vat nog die tyd om in sy tuin rond te loop en God se skeppingsmag te bewonder in elke boom en blom? Wie van ons staan nog werklik stil by die son wat soggens opkom?
Gemeente, in ons swakheid is dít van die grootste belang – sien jou Skepepr raak. En wie dit doen, mag weet dat daardie Skepper ons swakheid opneem in sy skeppingsmag; Hy vat dit saam in sy plan na 'n beter bestaan. As jy dus wonder of jy die pas gaan volhou, en of jy tot die einde toe sal kan volhard, weet dan Wie die God is wat jy bely! In jou eie belydenis lê alreeds die antwoord op die vraag: "Sal ek kan volhou?" Gód hou vol, want Hy is die Skepper van die eindes van die aarde! [Sing Ps. 150] Vervolgens: ons krag is sy oplossing!
Gemeente, ons mág dus sterk wees! Wie by die Skepper gaan skuil, kry in hierdie lewe werklik krag om voort te gaan. En hoe getuig gelowiges nie daarvan nie; hoe dikwels hoor ons dit nie: "As dit nie vir die krag van die Here was nie, sou ek nooit hierdeur gekom het nie." Te midde van alles wat die Here in hierdie jammerdal oor ons beskik, hoef die gelowige nie te gaan lê nie; in alle aanvegtinge, in alle twyfel, hoef die gelowige nooit swak te wees nie. Of in die woorde van Habakuk 3:17: "Alhoewel die vyeboom nie sal bloei en aan die wingerdstokke geen vrug sal wees nie, die drag van die olyfboom sal teleurstel en die saailande geen voedsel oplewer nie, die kleinvee uit die kraal verdwyn en geen beeste in die stalle sal wees nie – nogtans sal ek jubel in die HERE, ek sal juig in die God van my heil. Die HERE Here is my sterkte, en Hy maak my voete soos dié van herte… Broers en susters, wees sterk deur die krag van die Gees van God. En dan is die heerlike einddoel bloot 'n kwessie van tyd – maar dit laat ons aan die Here oor. Ons het as gemeente immers maar al te goed geleer dat die tye van ons lewens nie in ons hande is nie. Maar ons het ook geleer: ons lewens is wel in God se hande. En dit is sterk hande. Sweef soos 'n arend! Amen.